PhDr. **Katarína Nádaská**, PhD. (rod. Zajicová; \* 27. november 1967, Bratislava) patrí vďaka popularizačnej činnosti medzi známe slovenské etnologičky. Žije a tvorí v Bratislave.

Vzdelanie
---------

V roku 1993 skončila štúdium na FF UK v Bratislave (etnológia – história – religionistika) a v roku 1997 tu obhájila aj titul PhD. Počas štúdia absolvovala stáže na Viedenskej univerzite, Regensburskej univerzite či Jagelonskej univerzite v Krakove.

Profesionálne pôsobenie
-----------------------

Od roku 1993 do roku 2011 pôsobila ako vedeckovýskumná pracovníčka na Filozofickej fakulte Univerzity Komenského, pedagogicky pôsobila na Univerzite sv. Cyrila a Metoda v Trnave a Filozofickej fakulte Karlovej univerzity v Prahe. Od roku 2011 do 2013 pracovala ako kurátorka a literárna historička v Múzeu mesta Bratislava (zameranie etnológia, história, literatúra). V rokoch 2014 – 2016 pracovala ako odborná vedecká pracovníčka v Divadelnom ústave v Bratislave. Od roku 2017 pracuje v samospráve, venuje sa historickému poradenstvu pre oblasť masmédií a filmu. V rokoch 2002 – 2016 bola členkou prípravného výboru medzinárodného filmového festivalu Etnofilm Čadca a zároveň bola členkou výberovej komisie Etnofilmu. V súčasnosti pôsobí mimo akademickej sféry.[chýba zdroj]

Výskumy
-------

Počas štúdia v rokoch 1988 – 1989 absolvovala opakovaný výskum Chorvátov v Jarovciach, Rusovciach, Čunove, Devínskej Novej Vsi, Devíne a v obciach rakúskeho Burgenlandu.[chýba zdroj]

V rokoch 1990 – 1993 absolvovala výskumy vo viacerých lokalitách na Záhorí (Vysoká pri Morave, Moravský Svätý Ján, Sekule, Lozorno, Stupava, Veľké Leváre, Malé Leváre, Studienka, Brodské). Venovala sa výskumu tradičnej ľudovej kultúry, najmä výročným zvykom, ľudovému liečeniu, mágii.[chýba zdroj]

V rokoch 1993 – 1997 absolvovala výskumy na viacerých pútnických miestach na Slovensku v rámci výskumov ľudovej religiozity a normatívneho a žitého náboženstva (Šaštín, Levoča, Staré Hory, Turzovka, Gaboltov, Litmanová).[chýba zdroj]

V rokoch 1998 – 2002 skúmala problém religiozity v mestách Bratislava, Košice, Trnava, ale i v zahraničí (Krakov a jeho okolie).[chýba zdroj]

V rokoch 2003 – 2008 skúmala región hornej a dolnej Oravy, horných Kysúc, oblasť Malopoľska s problematikou ľudového liečenia a mágie.[chýba zdroj]

V rokoch 2009 – 2011 skúmala oblasť Spiša, Šariša a Zemplína v problematike rodinného zvykoslovia.[chýba zdroj]

Od roku 2012 sa terénnych výskumov zúčastňuje sporadicky a vo väčšej miere zúročuje výsledky terénnych výskumov vo forme vedecko-popularizačnej literatúry pre širokú verejnosť.[chýba zdroj]

Vedecko-popularizačné diela
---------------------------

Autorka monografií:

* *Slovenský rok vo výročných obradoch a sviatkoch* (Fortuna Libri, 2012)
* *Čím žila slovenská rodina – rodinné zvyky, slávnosti a tradície v našej ľudovej kultúre* (Fortuna Libri, 2014)
* *Čary a veštby – mágia v ľudovej kultúre Slovenska* (Fortuna Libri, 2014)
* *Nová religiozita* (Ústav pre vzťahy štátu a cirkvi, 2011)
* *Čerti, bosorky a iné strašidlá* (Fortuna Libri, 2015)
* *Farby, chute a vône Slovenska* (Fortuna Libri, 2016)

Je spoluautorkou 5 regionálnych monografií (obce Buková, Kanianka, Dolná Súča, Rudina, Ružindol), autorkou 90 vedeckých štúdií a na svojom autorskom konte má vyše 100 popularizačných článkov.

Autorsky sa podieľala na vytvorení série 12 etnologických filmových dokumentov z cyklu *Osobnosti slovenskej etnológie*.

Odborné zameranie
-----------------

Venuje sa popularizácii vedy, najmä histórii každodennosti, tradícií a zvykov v slovenskej ľudovej kultúre. Odborne sa venovala náboženskej etnológii (ľudová religiozita, mariánsky kult a jeho prejavy, nová religiozita, rané náboženské formy a idey), etnomedicíne, ľudovej mágii, výročným zvykom, vizuálnej antropológii, muzeológii a kultúrnemu dedičstvu (dejiny ochrany pamiatok, základy muzeológie), dejinám kresťanstva na území Slovenska, judaizmu, regionálnym dejinám, praktickým kurátorským vedomostiam a zručnostiam v múzejníctve (rok 2013 – autorská a kurátorská výstava Konopná nostalgia, 2013 – spoluautorská a kurátorská výstava Bratislava v premenách času 1993 – 2013; obidve výstavy získali ocenenia odborníkov i verejnosti).[chýba zdroj]

Referencie
----------

1. ↑   *Rada sa k vám vraciam* [online]. trencinregion.sk, [cit. 2022-11-24]. Dostupné online.
2. 1 2  Katarína Zajicová. In:  *Osoby, ktoré získali titul na UK* [online]. Bratislava: Univerzita Komenského, [cit. 2022-11-24]. Dostupné online.
3. ↑   *Autorita Osobné meno : Nádaská, Katarína* [online]. Martin: Slovenská národná knižnica, [cit. 2022-11-24]. Dostupné online.

Externé odkazy
--------------

* Zoznam diel Kataríny Nádaskej v súbornom katalógu Slovenskej národnej knižnice
* Etnologička Katarína Nádaská: Majú dom a tlačia sa v bytíku – rozhovor v denníku Pravda (2018)
* Katarína Nádaská: Ľudia v minulosti nepoznali choroby ako sú obezita či rakovina, ale napríklad umierali na ťažké zápaly pľúc – rozhovor pre portál Heroes (2021)
* video pre mensa - v klubovni ( 2023 )

Autoritné údaje: * GND: 1109099193
* ISNI: 0000 0004 0839 1421
* LCCN: no2011103681
* NK ČR: xx0169421
* SNK: 151014
* VIAF: 301179838
* WorldCat: lccn-no2011103681